

Средњошколски центар Пале, у оквиру пројекта „Локалним партнерством до запошљавања у Палама“ ( Пројекат) , на основу Уговора о заједничкој реализацији Пројекта број: 01-392/22 од 24.05.2022. године, потписаног између Општине Пале и Средњошколског центра Пале, у име Локалног партнерства за запошљавање Пале ( ЛПЗ) Пале о б ј а в љ у ј е:

**ЈАВНИ ПОЗИВ НЕЗАПОСЛЕНИМ ЛИЦИМА ЗА ПОХАЂАЊЕ ЦЕРТИФИКОВАНИХ ОБУКА**

Средњошколски центар Пале и Локално партнерство за запошљавање Пале ( ЛПЗ Пале) позивају незапослена лица евидентирана при Заводу за запошљавање Републике Српске у општинама: Пале, Источно Ново Сарајево, Источна Илиџа, Трново, Источни Стари Град, Соколац, Хан Пијесак, Власеница и Рогатица да се пријаве за учешће у Пројекту, односно за похађање цертификованих обука за дефицитарна занимања које ће се изводити у Палама.

Носилац Пројекта је Општина Пале, на основу Уговора о имплементацији број: 40371856/0 од 22.03.2022. године, потписаног између Међународне организације рада и Општине Пале , а партнери су : Завод за запошљавање Републике Српске, Средњошколски центар Пале, Удружење Сунце и послодавци: Гријање инвест, ВС лајт, Дом за старије “Натура”, Текстилно предузеће “Мраз”, хотел “Термаг” Јахорина, Предузећа: Милкус, Станишић и Грађење, аутолимарско-лакирерска радња Глуховић, Ентеријери Перић и Пекара Клас.

1. **Предмет јавног позива**

Предмет јавног позива је избор кандидата/киња за похађање обука које ће бити извођене у складу са јавно важећим програмима оспособљавања у Републици Српској, што укључује: теоријски дио који ће се изводити у Средњошколском центру Пале и практични дио који ће се реализовати код послодаваца, чланова ЛПЗ Пале.

У оквиру Пројекта планирано је обучавање за дефицитарна занимања утврђена анализом стања на тржишту рада од стране ЛПЗ Пале и биће обухваћено 70 незапослених лица пријављених на евиденцији Завода за запошљавање Републике Српске у наведеним општинама.

Све обуке су потпуно бесплатне за полазнике и биће изведене по јавно важећим програмима оспособљавања објављеним на сајту Завода за образовање одраслих Републике Српске, односно Министарства просвјете и културе Републике Српске.

Планиране су накнаде за превоз и топли оброк полазницима обука у складу с расположивим буџетом Пројекта, а љекарска увјерења за похађање обука као и осигурање полазника током трајања обука биће подмирени средствима Пројекта.

Вријеме почетка обука планирано је у другој половини марта 2023. године и зависи од попуњавања група. Трајање обука зависи од врсте обуке, интензитета и организације одржавања часова, а у просјеку се може завршити за два до три мјесеца. Сви полазници/це ће бити на вријеме информисани о мјесту и времену одржавања обуке, те о броју часова теорије и праксе.

Кандидати/киње који успјешно заврше обуку унаприједиће своју конкурентност на тржишту рада, добиће јавно важећу исправу о оспособљености за занимање и моћи ће се запослити код познатих послодаваца или код осталих послодаваца у складу са својим жељама и потребама.

1. **Обуке**

Незапослена лица могу се пријавити за похађање сљедећих обука - програма оспособљавања:

1. Шивач,

2. Његоватељ старијих и немоћних лица,

3. Пластенички произвођач\*,

4. Пчелар\*,

5. Пекар,

6. Бравар-заваривач,

7. Столар намјештаја,

8. Аутолимар;

9. Конобар,

10. Рецепционер,

11. Керамичар,

12. Инсталатер гријне и расхладне технике,

13. Подополагач,

14. Електричар-електроинсталатер,

15. Заваривач МИГ МАГ поступком.

Обуке су дефинисане на основу истраживања интересовања незапослених лица и потреба предузећа са подручја општине Пале и околних општина. Одржавање обука и формирање група зависе од броја заинтересованих, односно пријављених незапослених лица.

\**За занимања пластенички произвођач и пчелар ЛПЗ Пале, осим обуке, обезбјеђује и пакет опреме (у приближној вриједности од 5.000 КМ за једног корисника) за покретање пластеничке или пчеларске производње за максимално 12 лица која желе да региструју и одржавају активним минимално годину дана комерцијално пољопривредно газдинство.*

1. **Услови учешћа**

Сви кандидати/киње приликом пријаве на јавни позив морају испунити сљедеће услове:

• Да су старији од 18 година

• Да су незапослене особе регистроване на евиденцији Завода за запошљавање Републике Српске у наведеним општинама.

Предност ће имати припадници сљедећих категорија незапослених особа:

- млади (18-35) година,

- жене,

- категорије са ниским учешћем на тржишту рада (припадници мањина, особе са инвалидитетом те отпуштене, незапослене особе старије од 50 година),

- дуготрајно незапослени који су регистровани у евиденцији Завода за запошљавање дуже од 12 мјесеци,

- незапослене особе са нижим степеном образовања или без формалног образовања,

- појединци са отежаним могућностима за запошљавање, укључујући оне који су усљед посљедица пандемије Ковид-19 остали без посла.

1. **Избор кандидата**

Избор кандидата/киња ће се вршити до расположивог износа средстава предвиђених Пројектом за ову намјену, односно до избора 70 незапослених лица за обуке, у складу са редослиједом пријава, односно припадности једној или више теже запошљивих категорија наведених у члану 2. овог Јавног позива.

1. **Начин пријаве**

Незапослена лица која желе учестовати у програмима оспособљавања дужна су доставити попуњен Образац за пријаву (Прилог 1. овог Јавног позива) на један од начина:

- Мејлом послати скениран или усликан Образац за пријаву на адресу: ss69@skolers.оrg с насловом поруке: „Пријава на јавни позив за незапослена лица за похађање обука“.

- Попуњен Образац послати путем поште или лично донијети на адресу: Средњошколски центар Пале, Његошева бр.7, 71420 Пале с назнаком: „Пријава на јавни позив за незапослена лица за похађање обука“.

Напомена: У поступку одабира кандидата/киња, биће провјерено да ли заинтересовани/а има статус незапосленог лица, а на основу увида у евиденцију ЈУ Завода за запошљавање РС, те се може захтијевати додатна документација којом се доказују услови кандидата/киња за похађање обуке.

1. **Рок за подношење пријава за учешће у обукама**

Рок за достављање пријава на овај Јавни позив је отворен до 15. 03. 2023. године или до попуњавања капацитета ( позив се може сматрати продуженим до попуњавања слободних мјеста).

1. **Додатне информације**

Додатне информације о овом Јавном позиву могу се добити у Средњошколском центру Пале, контакт особа Недељко Газивода, број тел. 065 490 991, мејл: nedeljkog59@gmail.com

1. **О пројекту**

Локално партнерство за запошљавање Пале је једно од 20 партнерстава успостављених у БиХ у оквиру пројекта “Подршка Европске уније локалним партнерствима за запошљавање – Фаза II” (ЛЕП II), којег Европска унија финансира с 4 милиона еура, а проводи Међународна организација рада (МОР). Овај пројекат има за циљ да кроз локална партнерства за запошљавање допринесе побољшању запошљавања у локалним заједницама и унаприједи вјештине и прилике за запошљавање особа у неповољном положају на тржишту рада.

За више информација о пројекту ЛЕП II, посјетите [www.partnerstvo.ba](http://www.partnerstvo.ba) и канале друштвених мрежа (Инстаграм, Фeјсбук, Твитер и Ју тјуб).

Тим Локалног партнерства за запошљавање Пале ( ЛПЗ Пале)